Diari Oficial de la Generalitat Valenciana


Sumari del DOGV 9750, del 21-12-2023 (2023/12346)

RESOLUCIÓ de 30 de novembre de 2023, de la directora general de Justícia, per la qual es resol la inscripció dels nous estatuts del Consell Valencià de Col·legis de l'Advocacia, en el Registre de col·legis professionals i consells valencians de col·legis professionals.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9750

Data del DOGV
:   21-12-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/12165


Data del document
:   30-11-2023

Organisme emissor
:   Conselleria de Justícia i Interior

Tipus de document
:   Resolució

Descriptors 

:   * Conselleria de Justícia i Interior
    * anunci públic

RESOLUCIÓ de 30 de novembre de 2023, de la directora general de Justícia, per la qual es resol la inscripció dels nous estatuts del Consell Valencià de Col·legis de l'Advocacia, en el Registre de col·legis professionals i consells valencians de col·legis professionals. [2023/12239]  
Una vegada vist l'expedient de sol·licitud de modificació estatutària instruït a instància del Consell Valencià de Col·legis de l'Advocacia, inscrit amb el número 8 de la secció segona del Registre de col·legis professionals i de consells valencians de col·legis professionals, en el qual se sol·licita la inscripció dels nous estatuts en este registre, segons els següents  
  
Fets  
Primer. En data 15 de juliol de 2022 la presidenta del Consell Valencià de Col·legis d'Advocats va presentar la sol·licitud per a modificar els estatuts vigents i la denominació actual del consell autonòmic, i va sol·licitar que s'inscriguera en el Registre de col·legis professionals i de consells valencians de col·legis professionals, en compliment del que preveu l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els estatuts vigents del Consell van ser inscrits el 16 de juliol de 2019 en el Registre de col·legis professionals i de consells valencians de col·legis professionals, segons la Resolució de 4 de juliol de 2019, de la directora general de Justícia, de la Conselleria de Justícia, Interior i Administració Pública (DOGV 8590, 12.07.2019).  
Tercer. Mitjançant ofici de 8 de maig de 2023, el Servei de Col·legis Professionals i Registre d'Unions de Fet de la Comunitat Valenciana va requerir al Consell que aportara documentació complementària necessària per a tramitar el decret de canvi de denominació del Consell, es van formular objeccions al contingut de la proposta de modificació d'estatuts, i es va sol·licitar que s'esmenaren les deficiències.  
  
Quart. El 12 de maig de 2023 el president del Consell aporta documentació en la qual s'indiquen les raons per les quals se sol·licita el canvi de nom del Consell i s'analitza l'evolució de la dona en la professió en l'àmbit de la Comunitat Valenciana.  
Cinqué. Consta en l'expedient el certificat del secretari del Consell, de data 13 de juliol de 2022, subscrit per la presidenta, en el qual s'indica que en la sessió plenària del Consell Valencià de Col·legis d'Advocats, celebrada el 8 de juliol de 2022, es va aprovar per majoria el canvi de denominació del Consell. En esta mateixa data el Ple del Consell va aprovar modificar els seus estatuts.  
Així mateix, el 15 de juliol de 2022 el Consell Valencià comunica al Consell General de l'Advocacia Espanyola els acords adoptats, i atén el que disposa l'article 11.3 de la Llei 6/1997, de 4 de desembre, de la Generalitat, de consells i col·legis professionals de la Comunitat Valenciana.  
Sisé. En data 19 de juliol de 2023 el Consell Valencià de Col·legis d'Advocats presenta la documentació sol·licitada i acredita, mitjançant certificat emés el 13 de juliol de 2023 pel secretari amb el vistiplau del president, l'aprovació per unanimitat en el Ple del Consell, celebrat el 30 de juny de 2023, del text definitiu dels estatuts del Consell.  
  
Seté. El 6 de setembre de 2023 el Consell Valencià aporta l'informe favorable del Consell General de l'Advocacia Espanyola al canvi de denominació i als nous estatuts del Consell Valencià.  
  
Huité. Mitjançant Decret 203/2023, de 21 de novembre, de 2023, del Consell, s'aprova el canvi de denominació del Consell Valencià de Col·legis d'Advocats per la de Consell Valencià de Col·legis de l'Advocacia (DOGV 9733, 27.11.2023).  
Nové. La modificació estatutària, la inscripció de la qual se sol·licita, es referix a uns estatuts nous, que queden redactats segons l'annex I d'esta resolució.  
  
Fonaments de dret  
Primer. Una vegada revisada la sol·licitud de nous estatuts del Consell Valencià de Col·legis de l'Advocacia, estos contenen les determinacions que exigix l'article 17 en relació amb l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els estatuts s'han aprovat amb els requisits i les formalitats que preveuen els articles esmentats i els mateixos estatuts del Consell.  
  
Tercer. Esta direcció general és competent per a tramitar i resoldre este expedient, de conformitat amb el que disposa l'article 6.1 de la Llei 6/1997, de 4 de desembre, de consells i col·legis professionals de la Comunitat Valenciana; segons el que preveu la disposició final del Decret 4/2002, de 8 de gener, pel qual s'aprova el reglament de desenvolupament de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana, i d'acord amb les atribucions que conté l'article 69 del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i les conselleries de la Generalitat i l'article 9.2.h del Decret 134/2023, de 10 d'agost, del Consell, d'aprovació del Reglament orgànic i funcional de la Conselleria de Justícia i Interior.  
  
Per tot això, vist l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; així com els articles 21 i 74 del Decret 4/2002, de 8 de gener, del Govern Valencià, pel qual s'aprova el reglament de desenvolupament d'esta última, i altres disposicions complementàries d'aplicació pertinent, resolc:  
  
  
Primer  
Inscriure els nous estatuts del Consell Valencià de Col·legis de l'Advocacia en el Registre de col·legis professionals i de consells valencians de col·legis professionals.  
  
Segon  
Publicar esta resolució en el Diari Oficial de la Generalitat Valenciana.  
  
Contra esta resolució, que posa fi a la via administrativa, es podrà interposar, potestativament, un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la notificació. Tot això, de conformitat amb el que establixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
València, 30 de novembre de 2023.- La directora general de Justícia: Cristina Gil Fabregat.  
  
  
ANNEX  
Estatut del Consell Valencià de Col·legis de l'Advocacia  
  
Preàmbul  
Títol primer. Del Consell Valencià de Col·legis de l'Advocacia  
Capítol primer. Disposicions generals  
Article 1. Naturalesa jurídica  
Article 2. Integrants  
Article 3. Representació i coordinació  
Article 4. Seu del Consell  
Article 5. Relacions amb el Consell General de l'Advocacia Espanyola  
Capítol segon. Fins i funcions del Consell Valencià de Col·legis de l'Advocacia  
Article 6. Fins  
Article 7. Funcions  
Capítol tercer. Òrgans de govern: Ple del Consell i Comissió Permanent  
Article 8. Òrgans de govern  
Secció primera. Del Ple del Consell Valencià de Col·legis de l'Advocacia  
Article 9. Nombre de membres del Ple  
Article 10. Requisits per a ser elegible  
Article 11. Causes de cessament  
Article 12. Funcions del Ple  
Article 13. Funcionament del Ple del Consell  
Article 14. Reunions del Ple del Consell  
Secció segona. De la Comissió Permanent  
Article 15. La Comissió Permanent  
Article 16. Funcions de la Comissió Permanent  
Article 17. Funcionament de la Comissió Permanent  
Secció tercera. Elecció dels càrrecs i tractament  
Article 18. Elecció de la Presidència  
Article 19. Elecció de la Tresoreria  
Article 20. Tractament  
Secció quarta. Atribucions dels membres del Consell  
Article 21. Atribucions de la Presidència del Consell  
Article 22. Atribucions de la Secretaria del Consell  
Article 23. Atribucions de la Tresoreria del Consell  
Secció cinquena. Comissions  
Article 24. Comissions ordinàries  
Article 25. Adscripció a les comissions  
Article 26. Reunions de les comissions  
Títol segon. Del Congrés de l'Advocacia Valenciana  
Article 27. Del Congrés de l'Advocacia Valenciana  
Títol tercer. De la responsabilitat disciplinària  
Capítol primer. Àmbit competencial  
Article 28. Competència  
Capítol segon. Infraccions i sancions  
Article 29. Classes d'infraccions  
Article 30. Procediment sancionador  
Article 31. Execució i comunicació al Consell General  
Títol quart. Del règim jurídic dels actes dels col·legis i del Consell i de la seua impugnació  
Article 32. Subjecció al dret administratiu  
Article 33. Coneixement i resolució dels recursos d'alçada  
Article 34. Executivitat dels acords recorreguts en alçada  
Article 35. Recursos contra actes i resolucions del Consell  
Article 36. Notificacions  
Títol cinqué. Del règim econòmic i forma de control de les despeses  
  
Article 37. Recursos econòmics del Consell  
Article 38. Aportacions col·legials  
Disposició final  
  
  
PREÀMBUL  
  
La Generalitat té competència exclusiva en matèria de col·legis professionals i professions titulades (article 49.22 de la Llei orgànica 5/1982, d'1 de juliol, de l'Estatut d'Autonomia de la Comunitat Valenciana). Els col·legis professionals es van regular amb la Llei 6/1997, de 4 de desembre, de consells i col·legis professionals de la Comunitat Valenciana, desplegada pel Decret 4/2002, de 8 de gener.  
  
L'Estatut general de l'advocacia espanyola aprovat pel Reial decret 135/2021, de 2 de març, reconeix les competències autonòmiques en matèria de col·legis professionals. La disposició final segona del Reial decret diu que «la regulació que conté l'estatut general aprovat mitjançant este reial decret s'entendrà sense perjudici de la qual, a l'empara de les seues competències en la matèria, aproven les comunitats autònomes per als col·legis i consells que es constituïsquen en els seus respectius àmbits territorials».  
Al seu torn, l'article 88, de l'Estatut general de l'advocacia espanyola, assenyala que «la constitució, organització, competències i funcionament dels consells autonòmics de col·legis de l'advocacia es regiran per la legislació autonòmica.»  
La Llei 6/1997 i el Decret 4/2002 de la Comunitat Valenciana regulen els consells professionals de la Comunitat Valenciana.  
  
De conformitat amb esta normativa, s'ha procedit a la modificació de l'Estatut del Consell Valencià de Col·legis de l'Advocacia.  
  
Títol primer  
Del Consell Valencià de Col·legis de l'Advocacia  
  
Capítol primer  
Disposicions generals  
  
Article 1. Naturalesa jurídica  
El Consell Valencià de Col·legis de l'Advocacia és una corporació de dret públic amb personalitat jurídica pròpia i plena capacitat d'obrar per a complir els seus fins, constituït a l'empara de la Llei 6/1997, de 4 de desembre, de la Generalitat, de consells i col·legis professionals de la Comunitat Valenciana.  
L'estructura interna i el funcionament del Consell hauran de ser democràtics.  
  
Article 2. Integrants  
En el Consell Valencià de Col·legis de l'Advocacia s'integren els col·legis d'advocats d'Alcoi, Alacant, Alzira, Castelló de la Plana, Elx, Orihuela, Sueca i València, actualment existents a la Comunitat Valenciana i els que puguen constituir-se en el futur.  
  
Article 3. Representació i coordinació  
1. El Consell Valencià de Col·legis de l'Advocacia és l'òrgan representatiu i coordinador dels col·legis d'advocats existents a la Comunitat Valenciana.  
2. Són llengües oficials del Consell Valencià de Col·legis de l'Advocacia el castellà i el valencià.  
  
Article 4. Seu del Consell  
La seu del Consell Valencià de Col·legis de l'Advocacia radicarà a València, en concret, en el Palau de Justícia situat en el c/ Palau de Justícia, 1, d'esta localitat, sense perjudici de poder desenvolupar les reunions en qualsevol altra localitat d'esta Comunitat. Temporalment, mentre el referit Palau de Justícia romanga tancat, la seu del Consell radicarà en la plaça de la Porta de la Mar, núm. 6, tercer pis, de València.  
  
  
Article 5. Relacions amb el Consell General de l'Advocacia Espanyola  
La representació del Consell Valencià de Col·legis de l'Advocacia en el Consell General de l'Advocacia Espanyola s'articularà segons les normes i estatuts d'este últim, sense perjudici de la competència exclusiva del Consell Valencià en les matèries objecte d'este estatut.  
  
  
Capítol segon  
Fins i funcions del Consell Valencià de Col·legis de l'Advocacia  
  
Article 6. Fins  
Són fins del consell valencià:  
a) La coordinació i el foment de les relacions entre els col·legis d'advocats de la Comunitat Valenciana, sense perjudici de l'autonomia i competència de cadascun d'estos.  
b) La representació de l'advocacia de la Comunitat Valenciana en qüestions d'àmbit autonòmic i en les quals este estatut o els col·legis li atorguen, tot això sense perjudici de les competències particulars de cada col·legi.  
c) La representació dels col·legis d'advocats de la Comunitat Valenciana davant de totes les institucions i administracions, i en particular davant de la Generalitat i davant de l'Administració de justícia, en totes les relacions, consultes, col·laboracions i gestions que calguen, a fi de facilitar la mútua col·laboració i enteniment per a la millor satisfacció dels interessos socials i professionals la defensa dels quals tenen encomanada.  
d) Vetlar pel compliment de les normes deontològiques i ètiques i defensar el prestigi de la professió d'advocat/ada.  
e) La protecció de la independència de l'advocacia davant de qualsevol ingerència tendent a restringir-la o menyscabar-la.  
f) La protecció dels interessos dels consumidors i usuaris dels serveis prestats pels seus col·legiats en les qüestions que no siguen competència exclusiva dels col·legis d'advocats en la instància de què es tracte.  
  
Article 7. Funcions  
Corresponen al consell valencià les funcions següents:  
1) Elaborar, aprovar i modificar el seu propi estatut i els reglaments de règim interior.  
2) Resoldre en via administrativa els recursos que s'interposen contra els actes i acords subjectes a dret públic dictats pels col·legis d'advocats de la Comunitat Valenciana i els de reposició que s'interposen contra el mateix consell, en els termes establits en la legislació administrativa.  
3) Conéixer i resoldre els expedients disciplinaris que s'instruïsquen contra els membres de les juntes de govern dels col·legis d'advocats de la Comunitat Valenciana i del mateix consell valencià.  
4) Aprovar els pressupostos i regular i fixar equitativament la participació dels col·legis en les despeses del Consell.  
5) Informar els projectes de lleis que es presenten a les Corts Valencianes i els projectes de normes del Consell que es referisquen o afecten els col·legis d'advocats o a l'exercici de l'advocacia.  
6) Informar amb caràcter preceptiu els projectes de fusió, absorció, segregació, canvi de denominació i dissolució dels col·legis d'advocats de la Comunitat Valenciana, excepte els casos en què ho impose directament la llei.  
7) Dins de la seua competència, fomentar, crear i organitzar institucions, serveis i activitats que tinguen per objecte la promoció cultural, l'assistència social i sanitària, la cooperació i el mutualisme, el foment de l'ocupació i altres actuacions pertinents.  
8) L'elaboració d'una memòria anual de conformitat amb la Llei estatal de col·legis professionals.  
9) Establir relacions de col·laboració i subscriure convenis de cooperació amb les administracions públiques i amb altres corporacions i entitats públiques i privades que afecten la professió de l'advocacia.  
  
10) Conéixer i dirimir els conflictes que puguen suscitar-se entre els col·legis d'advocats de la Comunitat Valenciana, sense perjudici d'ulterior recurs contenciós administratiu.  
11) Elaborar les normes deontològiques comunes a la professió de l'advocacia en l'àmbit de la Comunitat Valenciana, fins i tot en l'exercici del torn d'ofici, l'assistència jurídica gratuïta o justícia de proximitat (Justiprop) i vetlar pel seu compliment, sense perjudici de les competències de cada col·legi i del Consell General de l'Advocacia Espanyola.  
  
12) Aprovar la constitució, suspensió o dissolució de les federacions de l'advocacia jove amb àmbit a la Comunitat Valenciana, així com els estatuts i les modificacions d'estos.  
13) Adoptar les mesures necessàries perquè els col·legis complisquen les resolucions del mateix consell valencià dictades en les matèries de la seua competència.  
14) Procurar la igualtat de l'exercici professional per als qui exercixen l'advocacia dins de l'àmbit autonòmic, i evitar qualsevol actuació contrària a este principi.  
15) Facilitar l'exercici professional de l'advocacia dins de l'àmbit de la Comunitat Valenciana.  
16) Fomentar la formació professional, i programar i desenvolupar a este efecte les activitats que calguen.  
17) Editar publicacions i treballs de caràcter jurídic i especialment sobre la legislació de la Comunitat Valenciana i jurisprudència dels seus tribunals.  
18) Perseguir i denunciar l'intrusisme professional o l'encobriment en l'àmbit de la seua competència.  
19) Convocar i celebrar jornades, reunions i congressos relacionats amb el dret comú, amb el dret valencià i amb l'exercici professional de l'advocacia.  
20) Fomentar la publicitat institucional de l'advocacia en l'àmbit territorial.  
21) Adoptar les mesures oportunes per a completar provisionalment les juntes de govern dels col·legis quan es produïsquen les vacants de la meitat o més dels càrrecs d'estes. La junta provisional així constituïda exercirà les seues funcions fins que prenguen possessió els designats en virtut d'elecció.  
22) Conéixer les reclamacions sobre el compliment de les condicions exigides en les lleis i en els estatuts respectius per a presentar i proclamar candidats per als càrrecs de les juntes de govern dels col·legis.  
  
23) Fer totes les activitats que es consideren d'interés per a la professió de l'advocacia.  
24) Triar representants de l'advocacia per a participar en els consells i organismes consultius de la Comunitat Valenciana, quan siga requerit per a això o estiga així establit.  
25) Portar un registre de sancions que afecten els professionals de l'advocacia incorporats als col·legis de la Comunitat Valenciana.  
26) Mantindre la finestreta única referida en la Llei estatal de col·legis professionals.  
27) Representar l'advocacia de la Comunitat Valenciana en els termes legalment previstos.  
28) Designar els representants de l'advocacia a la Sala de Govern del Tribunal Superior de Justícia, i en els altres òrgans de l'Administració de justícia, del Consell General del Poder Judicial o en qualsevol altre d'àmbit autonòmic, quan així estiga establit.  
29) Rebre comunicació de les modificacions estatutàries i la composició dels òrgans de govern dels col·legis d'advocats integrats en el Consell, i resoldre les qüestions que puguen suscitar conflictes competencials quan així ho sol·licite qualsevol d'estos.  
  
30) Crear, regular i atorgar distincions per a premiar els mèrits contrets al servei de l'advocacia o en el seu exercici.  
31) Les que redunden en benefici de la protecció dels interessos dels consumidors i usuaris dels serveis dels seus col·legiats.  
  
Capítol tercer  
Òrgans de govern: Ple del Consell i Comissió Permanent  
  
Article 8. Òrgans de govern  
El Consell Valencià de Col·legis de l'Advocacia estarà regit pel Ple del Consell i la Comissió Permanent.  
  
Secció primera  
Del Ple del Consell Valencià de Col·legis de l'Advocacia  
  
Article 9. Nombre de membres del Ple  
1. El Ple és l'òrgan de màxima direcció del Consell, estarà format pels membres següents:  
- Nou membres nats, que seran els qui tinguen el deganat de cadascun dels huit col·legis d'advocats de la Comunitat, més qui ocupe la Secretaria de l'Il·lustre Col·legi d'Advocats de València, que l'ocuparà simultàniament en relació amb el Consell.  
- Un membre addicional per cada col·legi d'advocats, que serà designat per les respectives juntes de govern.  
- Un membre addicional als esmentats, a designar per la junta de govern dels col·legis que tinguen entre 4000 i 8000 col·legiats/ades.  
- Un membre addicional al referit en el punt anterior, a designar per la junta de govern dels col·legis que tinguen més de 8000 col·legiats/ades.  
En cas que el deganat d'un col·legi estiga vacant, la seua junta de govern podrà designar, fins que es cobrisca el lloc, un membre de la junta perquè intervinga en el Consell en esta qualitat.  
Així mateix, tindrà dret a assistir al ple qui ocupe la Presidència de la Federació de l'Advocacia Jove de la Comunitat Valenciana, amb veu però sense vot.  
2. Tots els membres del ple amb veu i vot tindran una medalla i carnet que acredite la condició com a tals.  
  
Article 10. Requisits per a ser elegible  
1. Les juntes de govern de cada col·legi triaran el membre o membres del Consell d'entre els qui formen o hagen format part de les seues juntes de govern, sempre que, a més, siguen col·legiats exercents a la Comunitat Valenciana i tinguen el seu domicili professional en esta.  
  
2. No podran formar part del Consell Valencià de Col·legis de l'Advocacia:  
a) Qui haja sigut condemnat per alguna sentència ferma que porte aparellada la inhabilitació o suspensió per a càrrecs públics, mentre estes subsistixen.  
b) Qui haja sigut sancionat disciplinàriament per infracció greu o molt greu, mentre la sanció no haja sigut cancel·lada.  
c) Qui haja sigut destituït com a membre del Consell per incompliment de l'apartat c) de l'article següent.  
  
Article 11. Causes de cessament  
1. Els membres del consell valencià cessaran per les causes següents:  
a) Incompliment sobrevingut dels requisits estatutaris per a exercir el càrrec.  
b) Renúncia.  
c) Falta d'assistència injustificada a tres sessions plenàries consecutives o cinc alternes en el terme d'un any.  
d) La pèrdua de la condició de membre del col·legi que el va nomenar.  
e) Qui ocupe el deganat, amb la finalització del seu mandat, llevat que ocupe la Presidència del Consell, i en este cas es mantindrà com a membre del Consell fins que pose fi a este càrrec.  
f) Qui exercisca el càrrec de secretari/ària del Consell, amb la finalització del seu mandat en el càrrec de secretari/ària de l'Il·lustre Col·legi de l'Advocacia de València i, en particular, quan prenga possessió qui li substituïsca en el càrrec en el col·legi esmentat.  
g) La resta de membres del Consell, si no concorren les causes anteriors, quan ho decidisca la seua respectiva junta de govern. En este cas, el cessament efectiu es produirà en el moment en què es comunique al Consell la nova designació que efectua la junta de govern del col·legi.  
  
h) Per als càrrecs de president/a i tresorer/a, serà causa de cessament, o d'impossibilitat d'elecció, l'existència d'un procediment judicial, a escala personal o del col·legi al qual pertanga el càrrec, contra el Consell Valencià de Col·legis de l'Advocacia.  
En els supòsits a, c i h de l'apartat anterior, serà necessari un previ procediment escrit contradictori amb audiència de la persona interessada.  
2. La junta de govern del col·legi el membre del Consell electe del qual haja cessat procedirà a realitzar una nova designació en substitució.  
  
  
Article 12. Funcions del Ple  
Són funcions del Ple:  
a) Aprovar els pressupostos d'ingressos i despeses, així com liquidar el pressupost de l'any anterior.  
b) Aprovar les quotes que els col·legis han d'aportar al Consell.  
  
c) Modificar el present estatut.  
d) Exercir la potestat disciplinària en relació amb les infraccions deontològiques o estatutàries comeses pels membres de les juntes de govern dels col·legis i els membres del mateix consell.  
e) Aprovar els reglaments de règim interior per a desplegar i aplicar este estatut.  
f) Aprovar reglaments relatius a les normes deontològiques, al torn d'ofici, assistència jurídica gratuïta, justícia de proximitat (Justiprop) i a tots els que es referisquen a la regulació de l'exercici de la professió en els aspectes d'interés comú per a tots els col·legis d'advocats de la Comunitat Valenciana.  
g) Resoldre els recursos interposats contra els acords subjectes a dret públic emanats dels òrgans competents dels col·legis, inclosos els relatius a la potestat disciplinària, sense perjudici de la possibilitat de delegar a favor de la Comissió de Deontologia i Recursos les facultats per a resoldre els recursos contra acords col·legials dictats en l'àmbit disciplinari.  
h) Organitzar, reglamentar, dirigir i inspeccionar tots els serveis, oficines i altres dependències del Consell.  
i) Contractar, nomenar, dirigir, inspeccionar, controlar i separar els empleats, gerents, coordinadors, personal tècnic, mà d'obra i altres auxiliars; assignar les retribucions que considere convenients, determinar les seues respectives competències i facultats i les condicions del seu treball.  
j) Administrar, amb les facultats més àmplies; comprar i vendre (al comptat o a terminis), permutar, arrendar, traspassar i, en general, realitzar qualsevol acte d'alienació o disposició sobre béns immobles; hipotecar béns o drets, fer posposicions i cancel·lar hipoteques, condicions resolutòries o altres garanties reals; obtindre crèdits i préstecs i cancel·lar-los, donant garantia real o personal, de qualsevol entitat bancària, fins i tot del Banc d'Espanya, caixes d'estalvis i altres entitats oficials o particulars; concedir préstecs i crèdits a tercers.  
  
k) Adquirir, negociar, transmetre o pignorar títols valor, accions o participacions socials, es cotitzen o no en borsa, i formalitzar en esta totes les operacions que estiguen legalment autoritzades.  
l) Participar en societats civils o mercantils, associacions o fundacions, subscriure títols, participacions o accions, desemborsar el seu import mitjançant l'aportació de qualssevol béns o drets, assistir a les juntes generals, acceptar i exercir lloc en l'òrgan d'administració i representació, i amb facultats plenes per a exercitar tots els drets i complir totes les obligacions com a soci o partícip, fins i tot en cas de dissolució i liquidació, acceptar i rebre la part del patrimoni comú que s'adjudique al Consell en este cas.  
  
m) Promoure, sostindre, desistir i transigir tota classe d'accions civils, criminals, administratives, laborals, contencioses administratives, davant de jutjats, tribunals i autoritats de tota classe, fur i jurisdiccions, i conferir a este efecte els poders oportuns.  
n) Atorgar i revocar en nom del Consell poders de totes classes.  
  
  
Article 13. Funcionament del Ple del Consell  
1. El Ple del Consell Valencià es reunirà en sessió ordinària una vegada al trimestre. En sessió extraordinària, quan ho acorde la Presidència del Consell o ho sol·liciten almenys huit dels seus membres. En la reunió ordinària del primer trimestre de l'any s'aprovarà la liquidació del pressupost de l'any anterior. En la de l'últim trimestre s'aprovaran els pressupostos d'ingressos i despeses.  
2. La convocatòria es podrà realitzar per mitjans electrònics i, en tot cas, amb almenys set dies naturals d'antelació, i hi haurà de constar l'ordre del dia i el lloc físic o telemàtic, data i hores de la celebració, tant en primera com en segona convocatòria, que hauran de distar almenys trenta minuts entre si, mitjançant escrit dirigit a tots els membres del Ple.  
  
  
Article 14. Reunions del Ple del Consell  
1. La vàlida constitució del Ple en primera convocatòria requerirà l'assistència de la meitat més un dels seus membres presents o representats, i quedarà vàlidament constituït en segona convocatòria, siga com siga el nombre d'assistents i sempre que siguen presents almenys un membre de la majoria dels col·legis d'advocats de la Comunitat Valenciana.  
2. Una vegada constituït el Ple en els termes referits en el punt anterior, el Ple del Consell adoptarà els acords per majoria de tres cinquens dels vots de les persones presents o representades i s'exigirà, a més, que voten favorablement almenys cinc degans/deganes, i en este cas en el còmput s'inclou qui ocupe la presidència en cas que no ocupe, a més, el deganat del seu col·legi. Excepte en el cas de modificació del present estatut, en què s'exigirà una majoria de tres quarts dels vots de les persones presents o representades i el vot almenys de cinc degans/deganes.  
  
3. Les reunions podran efectuar-se, a decisió de qui ocupe la Presidència del Consell, de manera presencial o telemàtica, i, si els mitjans tècnics ho permeten i així ho disposa la Presidència, també podran desenvolupar-se de manera mixta, amb membres connectats a la reunió telemàticament i altres presents físicament en el lloc designat en la convocatòria.  
4. El vot es pot delegar en un altre membre del Consell. La delegació es realitzarà per escrit i per a una sessió concreta.  
  
  
  
  
Secció segona  
La Comissió Permanent  
  
Article 15. La Comissió Permanent  
La Comissió Permanent estarà composta per:  
a) La Presidència del consell valencià.  
b) La Secretaria.  
c) La Tresoreria.  
d) Les vocalies.  
Estos càrrecs s'exerciran també en el Ple.  
Amb excepció dels càrrecs de president/a i secretari/ària, que podran no ser-ho, els altres membres de la Comissió Permanent hauran d'exercir, a més, durant l'acompliment del seu càrrec, el deganat en qualsevol dels col·legis d'advocats de la Comunitat Valenciana.  
  
Article 16. Funcions de la Comissió Permanent  
Són funcions de la Comissió Permanent:  
1) Dur a terme qualsevol acte d'alienació o disposició sobre mercaderies, béns mobles, drets, crèdits i títols públics o privats; subscriure contractes d'assegurança, d'arrendament financer, lísing, facturatge (factoring) i similars i, en general, subscriure o renovar tota classe de contractes en nom del Consell; així com formalitzar públicament o privadament qualsevol acte o negoci d'administració, conservació, disposició o de rigorós domini sobre béns mobles o drets de qualsevol classe.  
  
2) Obrir comptes corrents, comptes de crèdit i llibretes d'estalvis; retirar i transferir fons, constituir depòsits bancaris, portar i seguir la correspondència bancària, donar conformitat a saldos i extractes o oposar objeccions i formular reclamacions quan ho considera procedent i, en general, fer en la banca oficial o privada tota classe d'operacions pròpies d'esta i del moviment de valors, fons de banc i altres establiments de crèdit.  
3) Lliurar, acceptar, avalar, endossar, intervindre, negociar, descomptar i protestar per falta d'acceptació o de pagament lletres de canvi (comercials o financeres), xecs bancaris, pagarés o qualsevol altre document de gir mercantil.  
4) Reclamar, pagar i cobrar totes les quantitats que es deguen al Consell, per particulars o organismes públics o privats, amb plenes facultats per a fer cobraments, admetre pagaments parcials, signar actes de lliurament, conferir ajornaments i renovar les obligacions, amb novació o sense, a més de poder signar rebuts, quitances o cancel·lacions.  
5) Elaborar i remetre al Ple, en l'últim trimestre de l'exercici anterior, el pressupost d'ingressos i despeses del Consell.  
6) Elaborar i remetre al Ple la liquidació del pressupost de l'exercici anterior en el primer trimestre de l'any següent.  
7) Designar la persona encarregada de coordinar cadascuna de les comissions existents dins del Consell.  
8) Totes les altres competències del consell valencià que li siguen atribuïdes pel Ple del Consell.  
  
Article 17. Funcionament de la Comissió Permanent  
La Comissió Permanent es reunirà quan la convoque qui ocupe la Presidència o ho sol·liciten dos dels seus integrants.  
La convocatòria es podrà fer per mitjans electrònics i, en tot cas, es cursarà amb almenys tres dies naturals d'antelació, per escrit i amb l'ordre del dia corresponent, en el qual s'establirà el lloc de reunió, físic o telemàtic, data i hora de celebració. No obstant això, la Comissió Permanent quedarà vàlidament constituïda, encara sense una convocatòria prèvia, quan es troben reunits tots els membres i així s'acorde per unanimitat.  
Els acords de la Comissió Permanent s'adoptaran per majoria simple. Tots els membres tindran un sol vot, i els empats es dirimiran amb el vot de qualitat de qui ocupe la Presidència.  
  
Secció tercera  
Elecció dels càrrecs i tractament  
  
Article 18. Elecció de la Presidència  
1. Serà elegible qualsevol professional de l'advocacia que siga o haja sigut membre del Ple del Consell, a proposta de qui exercisca el deganat del col·legi d'advocats al qual pertanga.  
2. El procés electoral per a la designació de la Presidència del Consell serà el de votació directa i secreta dels membres del Ple del Consell constituïts en cos electoral, a raó d'un vot per cada membre. En cas d'empat entre les candidatures més votades, se celebrarà una nova votació, en la qual només seran elegibles estes candidatures. En cas d'igualtat després d'esta segona votació, d'entre els qui tinguen el mateix nombre de vots resultarà triada la candidatura de més antiguitat en l'exercici de la professió.  
3. Les eleccions a la Presidència es convocaran per a ser celebrades en el ple del segon trimestre de cada any. Passat este termini, qualsevol membre del Consell pot instar la convocatòria d'eleccions, que se celebraran per convocatòria de qui ocupe la Presidència del Consell o, si no ho fa malgrat haver-se superat la data referida i haver-hi un requeriment a tal fi, a petició de dos membres del Consell.  
  
4. La convocatòria d'este ple s'haurà de realitzar amb almenys trenta dies naturals d'antelació i els qui aspiren al càrrec hauran de presentar, a través de qui ocupe el deganat del seu col·legi, la candidatura en la seu del Consell, que podran remetre per qualsevol mitjà, inclòs el telemàtic, i haurà de tindre entrada en el Consell fins deu dies naturals abans de l'assenyalat per a la celebració del ple.  
5. La Presidència del Consell es triarà per un període d'un any i es mantindrà fins a la finalització del període esmentat. Si, per qualsevol motiu, es produïx el cessament, seran convocades, immediatament, eleccions per part de qui exercisca la Secretaria o per almenys dos membres del Consell segons el procés previst en este article, per a un nou mandat complet.  
  
Article 19. Elecció de la Tresoreria  
1. El procés electoral per a la designació del tresorer del Consell serà el de votació directa i secreta dels membres del Ple del Consell constituïts en cos electoral, a raó d'un vot per cada membre. Seran elegibles tots els membres del Ple a excepció dels qui ocupe la Presidència i Secretaria. En cas d'empat entre les candidatures més votades, se celebrarà una nova votació, en la qual només seran elegibles estes candidatures. En cas d'igualtat després d'esta segona votació, d'entre els qui tinguen el mateix nombre de vots resultarà triada la candidatura de més antiguitat en l'exercici de la professió.  
  
2. Les eleccions al càrrec de tresorer es convocaran per a ser celebrades en el ple del segon trimestre de cada dos anys. Passat este termini, qualsevol membre del Consell pot instar la convocatòria d'eleccions, que se celebraran per convocatòria de qui ocupe la Presidència del Consell o, si no ho fa malgrat haver-se superat la data referida i haver sigut requerit a tal fi, a petició de dos membres del Consell.  
  
3. La convocatòria d'este ple s'haurà de realitzar amb almenys trenta dies naturals d'antelació i els membres del Consell que aspiren als diferents càrrecs hauran de presentar la candidatura en la seu del Consell, que podran remetre per qualsevol mitjà, inclòs el telemàtic, i haurà de tindre entrada en el Consell fins deu dies naturals abans de l'assenyalat per a la celebració del ple. Les eleccions a la Tresoreria podran simultaniejar-se, bianualment, amb les de la Presidència.  
4. El càrrec de tresorer del Consell es triarà per un període de dos anys. En cas que el càrrec electe cesse com a membre del Consell, el Ple decidirà si es convoquen eleccions per a triar una persona pel temps restant, o no es designa ningú, cas en què actuarà el sistema de suplències previst en la secció quarta.  
  
Article 20. Tractament  
Qui exercisca la Presidència del Consell té el caràcter de degà de l'advocacia de la Comunitat Valenciana, tindrà tractament d'excel·lentíssim/a senyor/a i condició honorífica equivalent a la de la Presidència del Tribunal Superior de Justícia d'esta Comunitat.  
Els membres amb veu i vot del Consell tindran el tractament d'il·lustríssims/imes i la de magistrats d'este tribunal, llevat que ocupen ja tractament superior. Estos tractaments s'ocuparan amb caràcter vitalici.  
  
  
  
Secció quarta  
Atribucions dels membres del Consell  
  
Article 21. Atribucions de la Presidència del Consell  
1. Qui exercisca la Presidència del Consell el representa en totes les seues relacions amb les administracions públiques, tant fora com dins de la Comunitat Valenciana, i li correspon promoure i coordinar les tasques encaminades al millor compliment dels fins del Consell.  
  
2. Sense perjudici d'això, tindrà les facultats següents:  
a) Convocar, presidir i dirigir les reunions del Ple del Consell i de la Comissió Permanent, concedir i retirar l'ús de la paraula i utilitzar el vot de qualitat quan siga procedent.  
b) Signar tots els documents públics i privats que calguen en representació del Consell, així com les actes de les reunions.  
c) Executar els acords que adopte el Consell en l'àmbit de la seua competència.  
d) Visar els pagaments, documents i certificacions que expedisquen els qui ocupen els càrrecs de secretari/ària i tresorer/a.  
2. Les vocalies de la Permanent, per ordre d'antiguitat en l'exercici de l'advocacia, supliran la Presidència en els casos d'absència, malaltia o vacant, i tindran en estos casos les mateixes facultats que la Presidència.  
  
Article 22. Atribucions de la Secretaria del Consell  
1. Qui ocupe la Secretaria del Consell tindrà les comeses següents:  
  
a) Redactar i signar citacions per a tots els actes del Consell, segons instruccions de la Presidència.  
b) Rebre els escrits i correspondència, donar compte a qui corresponga, així com signar els escrits que no siguen competència de la Presidència o d'altres membres del Consell.  
c) Autoritzar amb la seua signatura, amb el vistiplau de la Presidència, les certificacions i altres documents, així com les actes del Consell.  
d) Informar qui ocupe la Presidència i la Comissió Permanent de totes les qüestions d'interés i proposar les mesures que considere convenients.  
e) Custodiar els arxius relacionats amb el Consell durant tot el temps en què puguen ser susceptible d'utilització segons la legislació vigent en qualsevol dels seus àmbits, i conservar, a més, sense termini limitat en el temps, les actes del Ple i comissions del Consell, així com qualsevol altre arxiu que, per raons històriques o estadístiques per a l'advocacia valenciana, decidisca conservar.  
f) Donar compte dels expedients disciplinaris en curs, en els quals actuarà com a secretari/ària amb l'instructor que designe el Consell, llevat que l'expedient disciplinari afecte un membre del seu col·legi, i en este cas es designarà una altra persona per a fer les taques de Secretaria.  
  
g) Exercir la prefectura del personal administratiu del Consell.  
h) Portar el llibre registre de sancions dels col·legiats i el de recursos.  
2. Les vocalies de la Permanent, per ordre invers de la seua antiguitat en l'exercici de l'advocacia, supliran la Secretaria en cas d'absència, malaltia o vacant.  
  
Article 23. Atribucions de la Tresoreria del Consell  
1. Qui ocupe la Tresoreria del Consell tindrà les funcions següents:  
  
a) Recollir i custodiar els fons del Consell.  
b) Ordenar el pagament o pagar els deslliuraments, amb la signatura mancomunada de la Presidència, de la Secretaria o d'un altre membre del Consell que s'haja designat a este efecte, que siguen oportuns dins de la gestió ordinària del Consell o en execució dels acords adoptats pel Ple o la Comissió Permanent.  
c) Confeccionar anualment el balanç dels comptes de l'exercici econòmic del Consell, el pressupost i la seua liquidació, i proposar-los a la Comissió Permanent.  
d) Portar els llibres precisos d'ingressos i despeses del Consell.  
2. Les vocalies de la Permanent, per ordre d'antiguitat en l'exercici de l'advocacia, supliran el tresorer/a en els casos d'absència, malaltia o vacant, tenint en estos casos les mateixes facultats.  
  
Secció cinquena  
Comissions  
  
Article 24. Comissions ordinàries  
1. El Ple determinarà les comissions ordinàries en què haja de quedar organitzat el funcionament del Consell, però necessàriament es constituiran les comissions següents:  
a) Relacions institucionals.  
b) Formació.  
c) Deontologia i Recursos.  
d) Torn d'Ofici i Assistència Jurídica Gratuïta.  
2. I, sense perjudici d'això, la Comissió Permanent podrà acordar la constitució de les comissions, subcomissions i ponències especials que en cada cas considere convenient.  
3. Les funcions de les comissions seran les que els siguen delegades pel Ple o la Comissió Permanent, i en els supòsits en què, per raons d'urgència, estes comissions hagen d'adoptar acords d'execució immediata, hauran de donar compte immediatament a la Comissió Permanent o al Ple, segons les competències establides en este estatut, per a ratificar-los.  
4. Únicament la Comissió de Deontologia i Recursos, a fi de tramitar de manera àgil i eficaç els recursos que es formulen davant del Consell i resoldre complint els terminis establits per a això, té en virtut d'este estatut facultat plena per a resoldre els recursos que determine el Ple, amb la sola obligació d'informar-lo després en la sessió immediata que se celebre. No obstant això, la Comissió podrà elevar al Ple la resolució dels recursos que considere convenient.  
  
Article 25. Adscripció a les comissions  
L'adscripció dels membres del Consell a les diferents comissions, així com la seua composició, règim i funcions, serà determinada per la Comissió Permanent a proposta de la Presidència.  
A excepció de la Comissió de Deontologia i Recursos, en la qual tots els components hauran d'exercir la condició de membres del Consell, les comissions poden estar formades per professionals de l'advocacia que no siguen membres del Consell, i hauran, en tot cas, de ser designats per les juntes de govern dels seus respectius col·legis.  
  
Article 26. Reunions de les comissions  
1. La vàlida constitució de les comissions requerirà l'assistència d'almenys la meitat dels seus membres presents o representats, sempre que, a més, siga present un membre d'almenys cinc col·legis d'advocats de la Comunitat Valenciana.  
2. Les comissions adoptaran els seus acords per majoria simple i s'exigirà, a més, que voten favorablement almenys els representants de la meitat més un dels col·legis presents. Si un col·legi aporta més d'un membre a una comissió, els seus vots es computaran proporcionalment, i la suma de tots ells serà l'equivalent a un vot.  
3. Les reunions podran fer-se, a decisió de qui ocupe la coordinació de la comissió o, en cas de vacant, de la secretaria tècnica, de manera presencial o telemàtica i, si els mitjans tècnics ho permeten i així ho disposa la persona convocant, també podran desenvolupar-se de manera mixta, amb membres connectats a la reunió telemàticament i altres presents físicament en el lloc designat en la convocatòria.  
  
4. El vot es pot delegar en un altre membre de la comissió. La delegació es realitzarà per escrit i per a una sessió concreta.  
  
Títol segon  
Del Congrés de l'Advocacia Valenciana  
  
Article 27. Del Congrés de l'Advocacia Valenciana  
El Congrés de l'Advocacia Valenciana és la seua suprema instància consultiva i les seues conclusions tindran caràcter orientador per a tots els òrgans del Consell. Haurà de convocar-se almenys una vegada cada quatre anys.  
El reglament del Congrés, que determinarà la forma de composició i funcionament del Congrés, l'aprovarà inicialment la Comissió Permanent, la qual l'enviarà a les juntes de govern de tots els col·legis perquè en un termini de trenta dies puguen formular suggeriments o esmenes, i tot això s'elevarà al Ple del Consell, que debatrà i aprovarà definitivament el reglament.  
Títol tercer  
De la responsabilitat disciplinària  
  
Capítol primer  
Àmbit competencial  
  
Article 28. Competència  
Competixen al Consell Valencià de Col·legis de l'Advocacia les facultats disciplinàries en relació amb els membres de les juntes de govern dels col·legis i del mateix consell valencià, així com les resolucions dels recursos interposats contra els acords dictats en l'àmbit disciplinari per part dels col·legis d'advocats de la Comunitat Valenciana, en els termes referits en l'article 12.g d'este estatut.  
  
  
Capítol segon  
Infraccions i sancions  
  
Article 29. Classes d'infraccions  
Les infraccions que puguen portar aparellada sanció disciplinària es classifiquen en molt greus, greus i lleus i seran les que establisquen les lleis estatal i autonòmica de col·legis professionals, el present estatut, l'Estatut general de l'Advocacia Espanyola i les seues normes de desplegament, respecte al codi deontològic, incloses les que regulen de manera específica la prestació dels serveis de torn d'ofici, assistència jurídica gratuïta i justícia de proximitat (Justiprop).  
En la mesura en què l'article 125.u de l'Estatut general de l'Advocacia Espanyola tipifica com a infracció greu «els altres actes o omissions que constituïsquen ofensa greu a la dignitat de la professió i a les regles que la governen, segons el que establix el present estatut general i altres normes legals», s'aprova que en l'àmbit de la Comunitat Valenciana, mentre no hi haja un altre article que les regule de manera específica, les següents infraccions del codi deontològic s'emmarquen en este article:  
- Infraccions del deure de diligència dels professionals de l'advocacia en l'exercici de les seues funcions quan amb això s'impedisca, perjudique o retarde la prestació del servei contractat.  
- No comunicar al lletrat de la contrapart amb el qual s'estiga negociant una solució extrajudicial, el cessament o interrupció de les negociacions extrajudicials abans de presentar reclamació judicial o, si és el cas, de sol·licitar l'execució d'una resolució.  
- No comunicar al col·legi la intenció d'interposar, en nom propi o del client, una acció de responsabilitat civil o penal contra un altre professional de l'advocacia, derivada de l'exercici professional.  
- No cessar en la defensa o l'assessorament del client quan este haja desautoritzat i no respecte l'acord pactat, amb el seu consentiment, entre els professionals que exercixen la defensa de les parts.  
- Actuar en favor d'un client contra un antic client quan hi haja risc de vulneració del secret professional respecte a informacions subministrades per este antic client o si el coneixement que el professional de l'advocacia posseïx per raó d'altres assumptes de l'antic client puga afavorir indegudament el nou client en perjudici de l'antic.  
  
- Quan s'haja intervingut en defensa de les dues parts en un procediment de família de mutu acord, actuar després en defensa dels interessos d'una davant d'una altra en qualsevol tràmit, execució, recurs o modificació derivats del procés inicial. No hi haurà infracció quan en el procediment originari s'haja actuat només en defensa d'una de les parts amb el consentiment de l'altra.  
  
Article 30. Procediment sancionador  
1. El Consell, en la tramitació i resolució dels expedients incoats en virtut de les competències referides en l'article 28 d'este estatut, es regirà pel que establix el Reglament del procediment disciplinari aprovat pel Consell General de l'Advocacia Espanyola o normativa que el substituïsca.  
2. El Ple del Consell Valencià serà, en tot cas, l'òrgan competent per a resoldre estos expedients.  
3. Els acords de suspensió per més de sis mesos o expulsió, derivats dels expedients esmentats, hauran de ser presos pel Ple del Consell mitjançant votació secreta i amb la conformitat de les dues terceres parts dels components. A esta sessió estaran obligats a assistir tots els membres del Ple, de manera que qui sense causa justificada no concórrega, cessarà com a membre del Ple i no podrà presentar-se a l'elecció mitjançant la qual es cobrisca la seua vacant.  
  
Article 31. Execució i comunicació al Consell General  
1. Les sancions disciplinàries s'executaran una vegada que siguen fermes. Podran ser fetes públiques quan guanyen fermesa.  
2. Les sancions disciplinàries imposades pels col·legis d'advocats de la Comunitat Valenciana que tinguen efectes en un àmbit superior al del mateix col·legi que imposa la sanció hauran de ser comunicades al Consell i este, al seu torn, les comunicarà al Consell General de l'Advocacia Espanyola.  
  
Títol quart  
Del règim jurídic dels actes dels col·legis i  
 del Consell i de la seua impugnació  
  
Article 32. Subjecció al dret administratiu  
El Consell Valencià de Col·legis de l'Advocacia, com a corporació de dret públic, està subjecta al dret administratiu quan exercisca potestats públiques; en tal cas i segons el que disposa el 2.4 de la Llei de procediment administratiu comú de les administracions públiques, resulta aplicable supletòriament esta Llei 39/2015. La resta de la seua activitat es regix pel dret privat.  
  
Article 33. Coneixement i resolució dels recursos d'alçada  
1. Els acords emanats dels òrgans competents dels col·legis, subjectes al dret administratiu, definitius i de tràmit que produïsquen indefensió o determinen la impossibilitat de continuar el procediment, seran impugnables en alçada davant del consell valencià, amb caràcter previ a la via contenciosa administrativa, dins del termini d'un mes, comptat des de l'adopció o, si és el cas, notificació a les parts interessades.  
  
2. El recurs serà presentat davant de la junta de govern del col·legi l'òrgan del qual va dictar l'acord, que l'elevarà, amb els seus antecedents i informe que siga procedent, al consell valencià dins dels quinze dies següents a la data de presentació. El Consell, amb els informes previs que considere pertinents, resoldrà el recurs en el termini màxim de deu mesos des de la recepció del recurs i els seus antecedents. El recurrent podrà acudir a la via contenciosa administrativa per desestimació del recurs expressa o presumpta pel transcurs dels deu mesos; sense perjudici d'això, el Consell mantindrà l'obligació de resoldre el recurs.  
  
  
Article 34. Executivitat dels acords recorreguts en alçada  
La interposició del recurs d'alçada davant del consell autonòmic no suspén l'executivitat dels acords, excepte en els casos següents:  
  
a) Quan es recórrega una sanció disciplinària.  
b) Quan a instàncies de part així ho acorde el consell valencià, per concórrer circumstàncies que puguen causar danys difícilment reparables o desproporcionats respecte de l'interés públic tutelat per l'acte.  
  
En el primer cas, la simple interposició del recurs suspendrà automàticament l'executivitat l'acte. La suspensió s'alçarà una vegada es resolga i notifique el recurs a les parts.  
En la resta de casos, l'acord no s'entendrà suspés ni tan sols pel transcurs del termini d'un mes, o de qualsevol altre, des que se sol·licite la suspensió sense rebre'n resposta, de manera que, perquè la suspensió s'entenga concedida, es requerirà una resolució expressa del Consell en este sentit.  
  
Article 35. Recursos contra actes i resolucions del Consell  
1. Els actes dictats pel Consell Valencià de Col·legis de l'Advocacia, en resolució de recursos interposats contra els acords dels col·legis d'advocats, esgoten la via administrativa, i poden ser impugnats davant de l'ordre jurisdiccional contenciós administratiu en els termes terminis i condicions establits en la Llei reguladora de la jurisdicció contenciosa administrativa.  
2. Amb excepció del que disposa el punt següent d'este article, els actes dictats en única instància pel consell valencià seran potestativament recurribles en reposició, pels qui tinguen interés legítim, davant del mateix Consell Valencià de Col·legis de l'Advocacia en el termini d'un mes. La resolució del recurs haurà de ser dictada i notificada en el termini de tres mesos i contra esta resolució no podrà interposar-se un nou recurs de reposició.  
No podrà interposar-se un recurs contenciós administratiu fins que no s'haja resolt expressament el recurs de reposició o s'haja produït la desestimació presumpta.  
3. Les resolucions dels expedients de naturalesa disciplinària, dictats en única instància pel Consell Valencià de Col·legis de l'Advocacia, seran recurribles davant del Consell General de l'Advocacia Espanyola. A estos efectes exclusius, el Consell Valencià de Col·legis de l'Advocacia atorga expressa legitimació a la part denunciant d'estos expedients.  
  
  
Article 36. Notificacions  
1. Quan la seu electrònica del Consell estiga en funcionament i ho permeta tècnicament, es realitzaran a través d'esta les notificacions als qui tinguen el deure de relacionar-se electrònicament amb les administracions públiques i als qui, sense tindre este deure, sol·liciten este mitjà de comunicació o l'utilitzen per a comunicar-se amb el Consell.  
  
2. El que disposa el paràgraf anterior no serà aplicable quan la comunicació que calga fer estiga acompanyada d'elements que no siguen susceptibles de convertir-se a format electrònic.  
3. Mentre el Consell no tinga accés a una seu electrònica que permeta les notificacions, estes es faran físicament en els termes dels articles 42.2 i 44 de la Llei 39/2015, si bé l'anunci al qual es referix este últim article es farà mitjançant la publicació en el tauler d'anuncis del Consell durant quinze dies naturals.  
Quan no siga possible la notificació per este mitjà o a petició de l'interessat o del recurrent, el Consell podrà potestativament remetre la notificació mitjançant correu electrònic a l'adreça que haja indicat l'interessat o que conste en la base de dades col·legial, sempre que tant l'enviament com la recepció o rebuig siguen susceptibles de ser certificats per un òrgan certificador autoritzat, que complisca els requisits de l'article 44 del Reglament UE núm. 910/2014, de 23 de juliol, o norma que el substituïsca, relatiu a la identificació electrònica i els serveis de confiança per a les transaccions electròniques en el mercat interior i que regula els serveis de lliurament electrònic certificat.  
Addicionalment, l'interessat podrà identificar un dispositiu electrònic i/o una adreça de correu electrònic que serviran per a l'enviament dels avisos regulats en este article, però no per a la pràctica de notificacions quan la seu electrònica estiga implantada.  
  
Títol cinqué  
Del règim econòmic i forma de control de les despeses  
  
Article 37. Recursos econòmics del Consell  
Els recursos econòmics del Consell seran els següents:  
a) Els procedents de les quotes aprovades pel Ple.  
b) La participació que corresponga en la quota que els col·legis d'advocats d'este consell puguen aportar al Consell General de l'Advocacia Espanyola i altres ingressos d'este.  
c) El producte de certificacions, dictàmens o impresos de caràcter professional que puguen establir-se.  
d) Les contraprestacions que puga percebre pels serveis que preste.  
  
e) Les subvencions o contraprestacions que puga percebre per a atendre els serveis d'assistència jurídica gratuïta, torn d'ofici i justícia de proximitat (Justiprop).  
f) Les subvencions, donacions i llegats, així com qualsevol altra quantitat que el Consell puga rebre.  
  
Article 38. Aportacions col·legials  
Les despeses que ocasione el funcionament del Consell també seran sufragades a través de les aportacions econòmiques que fan els col·legis, que seran proporcionals al nombre de membres de cadascun. L'import de les aportacions, que podrà diferenciar entre exercents i no exercents, i la periodicitat del seu abonament, serà fixada pel Ple del Consell Valencià de Col·legis de l'Advocacia.  
  
  
DISPOSICIÓ FINAL  
  
El present estatut entrarà en vigor l'endemà de publicar-se en el Diari Oficial de la Generalitat Valenciana, moment en el qual quedaran expressament derogats els anteriors estatuts d'este consell.